b'\n_START_ARTICLE_\nVedran \xc4\x86orluka\n_START_SECTION_\nCarier\xc4\x83\n_START_PARAGRAPH_\nLa v\xc3\xa2rsta de opt ani, Vedran \xc4\x86orluka a \xc3\xaenceput s\xc4\x83 joace fotbal la juniorii echipei Dinamo Zagreb._NEWLINE_\xc3\x8en 2003, a fost promovat la echipa de seniori a clubului din capitala Croa\xc8\x9biei, \xc3\xaens\xc4\x83 nu a evoluat niciun minut \xc3\xaen primul s\xc4\x83u sezon la Dinamo, a\xc8\x99a c\xc4\x83 a fost \xc3\xaemprumutat la Inter Zapresic. \xc3\x8emprumutul la Zapresic a fost unul de bun augur pentru Vedran: acesta a bifat 27 de prezen\xc8\x9be \xc3\xaen tricoul acestei echipe, a \xc3\xaenscris 4 goluri \xc8\x99i a terminat Campionatul Croa\xc8\x9biei pe locul 2, jocul s\xc4\x83u foarte bun fiind remarcat de conduc\xc4\x83torii lui Dinamo Zagreb, unde s-a \xc3\xaentors dup\xc4\x83 acest sezon._NEWLINE_De atunci, Corluka a fost unul din titularii incontestabili ai forma\xc8\x9biei sale, evolu\xc3\xa2nd \xc3\xaen 61 de partide \xc8\x99i marc\xc3\xa2nd 7 goluri pentru Dinamo Zagreb. A cucerit primul s\xc4\x83u titlu de campion al Croa\xc8\x9biei \xc3\xaen anul 2006, an \xc3\xaen care c\xc3\xa2\xc8\x99tig\xc4\x83 \xc8\x99i Supercupa Croa\xc8\x9biei, dup\xc4\x83 o final\xc4\x83 \xc3\xaen care Dinamo a \xc3\xaenvins NK Rijeka cu scorul de 4-1._NEWLINE_\xc3\x8en 2006, a debutat cu succes la echipa na\xc8\x9bional\xc4\x83, \xc3\xaentr-un meci amical \xc3\xaempotriva Italiei, jucat la c\xc3\xa2teva s\xc4\x83pt\xc4\x83m\xc3\xa2ni dup\xc4\x83 ce echipa peninsular\xc4\x83 a cucerit Campionatul Mondial. Croa\xc8\x9bia a \xc3\xaenvins-o cu 2-0, iar Corluka a fost unul dintre remarca\xc8\x9bii partidei._NEWLINE_\xc3\x8en 2007, dup\xc4\x83 ce Vedran c\xc3\xa2\xc8\x99tig\xc4\x83 al doilea s\xc4\x83u titlu de campion al Croa\xc8\x9biei, este ofertat de c\xc4\x83tre Manchester City, echip\xc4\x83 din Premier League, cu care semneaz\xc4\x83 pe 2 august. A avut evolu\xc8\x9bii apreciate \xc3\xaen primul s\xc4\x83u sezon \xc3\xaen Anglia, bif\xc3\xa2nd 35 de prezen\xc8\x9be \xc3\xaen prima echip\xc4\x83 a lui Manchester City. A fost selec\xc8\x9bionat de c\xc4\x83tre Slaven Bilic \xc3\xaen lotul Croa\xc8\x9biei pentru Campionatul European de Fotbal 2008._NEWLINE_A evoluat cu succes la acest turneu final, ajung\xc3\xa2nd cu Croa\xc8\x9bia p\xc3\xa2n\xc4\x83 \xc3\xaen sferturile de final\xc4\x83, unde echipa sa a fost eliminat\xc4\x83 de Turcia la penalty-uri._NEWLINE_\xc3\x8en luna august a anului 2008, a fost v\xc3\xa2ndut de c\xc4\x83tre Manchester City clubului londonez Tottenham Hotspur pentru o sum\xc4\x83 care s-a ridicat la 8 milioane \xc8\x99i jum\xc4\x83tate de lire sterline. Se pare c\xc4\x83 dorin\xc8\x9ba a fost a juc\xc4\x83torului, deoarece la Spurs evolua colegul \xc8\x99i prietenul s\xc4\x83u din na\xc8\x9bionala Croa\xc8\x9biei, Luka Modri\xc4\x87. A fost \xc3\xaemprumutat la Bayer Leverkusen iar \xc3\xaen prezent joac\xc4\x83 la Lokomotiv Moscova.'